Action Zealandia

Action Zealandia on Uudessa-Seelannissa toimiva valkoista nationalismia ja fasismia edustava ryhmittymä. "National Security Journal" julkaisi vuonna 2023 tutkimuksen, jonka mukaan Action Zealandia on Uuden-Seelannin keskeisin valkonationalistinen ryhmä. Action Zealandiaa on usein käsitelty uusnatsiryhmänä, mutta liike itse kiistää tämän luonnehdinnan ja määrittelee itsensä fasismia kannattavaksi.
Historia, toiminta ja näkökulmat.
Action Zealandia perustettiin heinäkuussa 2019. Ryhmän varsinainen jäsenyys on avoin vain eurooppalaista alkuperää oleville fyysisesti hyväkuntoisille miehille. Kannatusjäsenyys on avoin myös naisille. Ryhmän johtohahmojen mukaan sen aktivistit ovat keskimäärin noin 25-vuotiaita. Uuden-Seelannin terrorismin vastainen työryhmä Christchurchissa kiinnitti huomionsa liikkeen toimintaan sosiaalisessa mediassa, minkä seurauksena kesäkuussa 2021 liikkeen tilit poistettiin Twitteristä ja Youtubesta. Nettitoiminta jatkui varsinkin Telegramissa ja Elementissä, joiden lisäksi käytössä pysyivät Discord, Gab ja Odysee. Tiedotusvälineissä uutisoitiin ryhmän jäsenen suunnitelleen terroristisen solun perustamista Uuteen-Seelantiin. Liike nousi otsikoihin myös siihen kuuluneen sotilaan saatua syytteet vakoilusta. Mies oli ihaillut Christchurchin moskeijaiskun (2019) tekijää.
Action Zealandia on pitänyt keskeisenä esikuvanaan Pohjoismaista vastarintaliikettä. Se on tehnyt yhteistyötä myös New Zealand National Frontissa aikoinaan vaikuttaneiden Kerry Boltonin ja Chris McCaben kanssa. Liikkeen podcastissa on haastateltu muun muassa Pohjoismaista vastarintaliikettä, New British Unionia, Blair Cottrellia ja Robert Rundoa. Kansainvälinen yhteistyö on ollut esillä Action Zealandian järjestämissä kampanjoissa "Kyle Rittenhouse Was Right", "Boer Lives Matter" ja "White Lives Matter". Liike on pitänyt covid-19-rokotteiden tarkoituksena "väestön vähentämistä" ja levittänyt holokaustin kiistävää materiaalia. Liikkeelle ominaista on ollut puhe valkoisten kansanmurhasta, joka on kuvailtu juutalaisen eliitin toteuttamaksi ja jonka työkaluina on nähty mustat sekä seksuaali- ja sukupuolivähemmistöt. Ryhmän viestinnässä halveksunnan kohteina ovat olleet muiden muassa maorit, vasemmistolaiset, ylipainoiset, huumausaineiden käyttäjät ja George Floyd.
Loppuvuodesta 2022 Uuden-Seelannin ilmailua valvovan viranomaisen palveluksesta erosi Jordan Milburn, joka oli muun muassa pitänyt podcastia Action Zealandialle. Vuonna 2022 ilmailuviranomaisen palveluksessa työskenteli myös Milburnin kanssa yhteistyötä podcastissa tehnyt James Fairburn.
Tutkimus ja ulkopuoliset näkökulmat.
"National Security Journalin" vuonna 2023 julkaiseman tutkimuksen mukaan Action Zealandia on luonteeltaan "puolisotilaallinen". Sen mukaan liike pitää itseään lähtökohtana suurempien joukkojen liikehdinnälle eikä se pyri osallistumaan terrorismiin. Tutkimuksen mukaan Action Zealandia on kuitenkin ekstremistinen ryhmä; vaikka se ei tutkimuksen mukaan muodosta suoraa väkivallan uhkaa, se katsottiin yksittäisiä terroristisia toimijoita pidempiaikaiseksi riskiksi yhteiskunnan vakaudelle.
Aucklandin yliopistossa työskennellessään James Halpin soluttautui Action Zealandiaan osallistuen sekä ryhmän tapahtumiin että nettikeskusteluihin. Hänen mukaansa jäsenten käytännön elämä näyttää tasapainoisemmalta kuin jäsenten huomattavan militanteista nettipersoonista voisi päätellä. Halpin luonnehti jäseniä enimmäkseen 18–25-vuotiaiksi, usein matalapalkka-aloilla työskenteleviksi valkoisiksi miehiksi. Hänen mukaansa liikkeen sisäisissä keskusteluissa esiintyy huomattavasti väkivallalla uhkailua. Hän katsoi jäsenten radikalisoivan netissä toisiaan ja kannustavan toisiaan äärimmäisen rasistisiin sekä naisvihamielisiin lausuntoihin.